Kosovë: Parlamenti i ri zhvillon sesionin e parë pas zgjedhjeve
Sesioni tjetër zhvillohet të mërkurën, ndërsa vazhdojnë bisedimet mes PDK-së dhe LDK-së për formimin e qeverisë së koalicionit
Parlamenti i ri i Kosovës, i dalë nga zgjedhjet e 17 nëntorit, u mblodh sot për herë të parë sa për të përmbushur afatin ligjor. Nesër mbushet një muaj nga zyrtarizimi i rezultatit të zgjedhjeve dhe sipas Kornizës Kushtetuese me të cilën qeveriset Kosova, nesër do të skadonte afati ligjor për mbledhjen e tij. Deputetët vërtetuan mandatet, morën bekimin e shefit të UNMIK-ut Joakim Ryker dhe u larguan në pritje të mbledhjes së ardhshme që do të mbahet të mërkurën, me 9 janar. Deputetët e rinj nuk patën mundësi sot as të provojnë teknologjinë e votimit, meqë nuk u zgjodh as kryetari e as kryesia e Parlamentit. Autoritetet thanë se gjithçka është e planifikuar prandaj edhe fjalimet e rastit u shtynë për të mërkurën. E tërë mbledhja e sotme u mbyll me betimin e deputeteve të cilët u zotuan se do të punojnë në pajtim me ligjet ne fuqi, standardet demokratike, si dhe respektimin e kushtetutës dhe të tërësisë tokësore të Kosovës... Kryetari i Partisë Demokratike të Kosovës Hashim Thaçi, tha se mbledhja e sotme ishte një ditë e shënuar për qytetarët e Kosovës e cila vitin e ri po e fillon me institucione të reja që do të marrin përgjegjësitë për të ardhmen e vendit. ", - tha zoti Thaçi. Ky është parlamenti i tretë me radhë në Kosovën e pasluftës në të cilin për herë të parë ka ndryshuar edhe radhitja e deputetëve në sallë. Pjesa qendrore e tij tash është e rezervuar për Partinë Demokratike e cila është fituese e zgjedhjeve. Nga 120 vende sa ka Parlamenti, 24 deputetë janë nga radhët e pakicave kombëtare. Njëzetë prej këtyre vendeve janë të rezervuara me Kornizën Kushtetuese. Në mbledhjen e sotme morën pjesë edhe deputetët e partive politike serbe, të cilët kanë fituar një numër simbolik të votave për shkak të bojkotimit të zgjedhjeve nga pjesëtarët e këtij komuniteti të cilët u gjetën nën trysninë e autoriteteve të Beogradit që të mos dalin në votimet për Parlamentin e Kosovës. Qeveria e re – deri të mërkurën Partia Demokratike, fituese e zgjedhjeve të 17 nëntorit, i ka dhënë afat deri nesër Lidhjes Demokratike të Kosovës për të arritur marrëveshjen për koalicionin e ri qeverisës. Ndonëse në vazhdimësi ishte paralajmëruar, kjo marrëveshje u zvarrit për shkak të disa mospajtimeve rreth, siç është thënë, mënyrës së qeverisjes së vendit, përkatësisht ndarjes së pushtetit ndërmjet këtyre dy partive. Nënkryetari i Partisë Demokratike të Kosovës, Fatmir Limaj, tha se e mërkura e ardhshme, kur mblidhet sërish Parlamenti i Kosovës, do ta gjejë Kosovën me të gjitha institucionet e saj, të cilat do të votohen në pako... - deklaroi nënkryetari Limaj. Ai tha se janë të hapura edhe mundësitë e tjera përveç koalicionit me Lidhjen Demokratike të Kosovës. Ndërkaq, nënkryetari i Lidhjes Demokratike të Kosovës, Eqrem Kryeziu, tha se partia e tij nuk është shkaktare e zvarritjes së marrëveshjes për koalicion. - tha zoti Kryeziu. Sidoqoftë, duhet pritur deri nesër për të parë nëse koalicioni ndërmjet këtyre dy partive do të zyrtarizohet, apo do të kërkohen rrugët e tjera për të shmangur zvarritjen e mëtejshme për krijimin e institucioneve të Kosovës.//lk